《何氏书堂》
宋代·叶茵

千岁松阴护一亭，风来犹带读书声。
虽无芳史摹勋业，自有青山说姓名。
客抚丰碑苔剥落，春归暗径草生成。
几年访古谋清隐，好借虚檐著短檠。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。